ཀུན་བཟང་ལུང་ཆེན་གྱི་སྒྲུབ་སྐོར་ཕྱི་ནང་གསང་
གསུམ་སྒྲུབ་ཐབས་རྩ་བའི་འཕྲིན་
ལས་བཞུགས། །
༄༅། །ལུང་ཆེན་བདེ་བའི་ལྷ་ལ་ཕྱག་འཚལ་ལོ། །འདི་ཀུན་ཏུ་བཟང་པོ་ཐུགས་ཀྱི་
སྙིང་ཁུ། ཀུན་བཟང་ལུང་ཆེན་དོན་གྱི་སྒྲུབས་ཐབས། ཕྱི་སྒྲུབ་ལ་ཀུན་ཏུ་བཟང་པོ་
ཞལ་གཅིག་ཕྱག་གཉིས་ལ། ཀུན་བཟང་བཅུ་དང་ལྷ་མོ་བརྒྱད་སོགས་སྦྲག་ནས་སྒྲུབ་
པ་དང་། ནང་སྐོར་ལ་གཤེན་ལྷ་ཞལ་གསུམ་ཕྱག་དྲུག་ལ་ཞི་ལྷ་རིགས་ལྔ་སོགས་ཀྱི་
གཙོ་འཁོར་དུ་སྒྲུབ་པ་དང༌། གསང་སྐོར་ལ་ཀུན་བཟང་གཤེན་ལྷ་སེམས་སུ་སྒྲུབ་པ་
ལ་སོགས། སྒྲུབ་གཞུང་མང་དག་འདུག་ནས། གཞུང་དོན་མ་ནོར་བར་ཟབ་ཁྱབ་རྩ་
བའི་དྲིལ་སྒྲུབ་འདི་ནི། ཧོས་རི་གསང་བའི་མགུལ་དུ་བདག་ཁྱུང་པོ་གྱེར་གྱིས་གཞུང་
ནས་བསྒྲིག་པའོ། །བདག་ཁྱུང་པོས་ཧོས་རིའི་མགུལ་དུ་ཆུ་ལ་བརྟེན་ནས་བསྒྲུབས་
པས། ཀུན་བཟང་གི་ཞལ་ཡང་ནས་ཡང་དུ་མཇལ་བའོ། །བོན་འདིའི་ལག་ལེན་
རྣམས། རྒྱས་པར་གཞུང་དང་ཕྱག་བཞེས་ལ་བལྟ་བར་བྱའོ། །
༧ མཚམས་བཅད་པ་ནི། ཧཱུྃཧཱུཾ་དབྱིངས་ཀྱི་ངང་ལས་ལྷ་བཞེངས་པ། ཀུན་དབྱིངས་
ཡེ་ཤེས་སྲིད་པའི་ལྷ། སྣང་བའི་དངོས་པོ་ཡེ་མ་སྲིད། རྩོལ་བྲལ་བདེ་ཆེན་ནམ་མཁའི་
ངང་། ཀུན་སྣང་དཀྱིལ་འཁོར་གསལ་བ་ལ། བགེགས་དང་མཚམས་ཞེས་མིང་མ་
1

གསུང་རབ་སྒོ་མཛོད་རིན་པོ་ཆེའི་གླེགས་བམ། 126
གྲུབ། རང་རིག་ཡེ་ཤེས་རྡུལ་ཤུགས་ཆེ། འདི་ལྟར་མཆོད་པའི་ལོངས་སྤྱོད་དུས།
མཁའ་ལྡིང་དྲི་ཟ་ཉེ་འཁོར་རྣམས། ཁྱུང་ཆེན་རྔམས་པའི་མཚམས་བཅད་དོ། །དངོས་
གྲུབ་དབང་ལ་བགེགས་བྱེད་རྣམས། ཁྲོ་བོ་གཏུམ་ཆེན་མཚམས་བཅད་དོ། །བག་ལ་
ཉལ་བརྟེན་འཁྲི་འཁོར་བ་རྣམས། རང་སེམས་འཁྲོས་པའི་མཚམས་བཅད་དོ། །སྣང་
བའི་དངོས་པོ་དེ་ཉིད་ཀུན། སྟོང་ཉིད་ཡེ་ཤེས་མཚམས་བཅད་བསྒྲལ། བསོ་ཐུན་ཉེ་
ལོ་ཡོ་ཐུན་སྤུངས་སོ་ཐད་དོ་ཐུན་གྱི་གྲན་ཤུ་ནིག །ཉེ་ལོ་ཡོ་བུར་ན་བུར་ན་གྷ་ཙ་ཡ།
ཏྲི་དུ་ཏྲི་དུ་གྷ་ཙ་ཡ། སུམ་ཏྲི་སུམ་ཏྲི་གྷ་ཙ་ཡ།
༧ སྐྱབས་འགྲོ་ནི། ཡུལ་མཆོག་གནས་བཞི་གོ་ཆ་བཙན་པོའི་རྫོང་། ནོར་བུ་ལྟ་བུ་
གཙུག་གི་རྒྱན་དུ་དཀོན། མ་རིག་མིག་འབྱེད་སྣང་གསལ་སྒྲོན་མའི་མཆོག །སྐུ་གསུམ་
འབྱུང་གནས་དཔོན་གསས་བླ་མ་ལ། གུས་པས་ཕྱག་འཚལ་དྭངས་པས་སྐྱབས་སུ་
མཆི། ཅེས་བརྗོད་དོ། །
༧ གསོལ་བ་གདབ་པ་ནི། ཨེ་མ་ཧོ། །མ་གཡོས་ཁྱབ་བདལ་བདེ་བ་ཆེན་པོའི་
ངང་། ཀུན་ཏུ་བཟང་པོའི་སྐུ་ལ་གསོལ་བ་འདེབས། ཀུན་བཟང་སྙན་རྒྱུད་མན་
ངག་ཉམས་སུ་མྱོང་། ལྷ་གསས་ཁྱེའུ་ཆུང་སྐུ་ལ་གསོལ་བ་འདེབས། ཡང་གསང་
ལྟ་བའི་བོན་ལ་ཕུ་ཐག་ཆོད། ཚད་མེད་འོད་ལྡན་སྐུ་ལ་གསོལ་བ་འདེབས། གཡུ་
རང་པད་ནང་རབ་སྤྲུལ་མཚན་དཔེ་རྫོགས། ཡེ་གཤེན་གཙུག་ཕུད་སྐུ་ལ་གསོལ་
བ་འདེབས། མཁའ་དབྱིངས་བདེ་ཆེན་ངང་ནས་འགྲོ་ལ་བརྩེ། འཕྲུལ་གཤེན་སྣང་
ལྡན་སྐུ་ལ་གསོལ་བ་འདེབས། རྒྱལ་བ་སྲས་བཅས་མ་ལུས་བསྐྱེད་པའི་ཡུམ། བཟང་
ཟ་རིང་བཙུན་སྐུ་ལ་གསོལ་བ་འདེབས། ཁམས་བརྒྱད་འབུམ་སྡེ་མ་ལུས་ཞུ་བའི་
གཤེན། གསང་བ་ངང་རིང་སྐུ་ལ་གསོལ་བ་འདེབས། སྡོང་པོ་དགུ་འདུས་ཕ་རྒྱུད་
ལུང་གི་བདག །ནམ་མཁའ་ཀུན་གསལ་སྐུ་ལ་གསོལ་བ་འདེབས། སེམས་ལུང་གསང་
2

རྒྱུད་སྡེ།
ཀུན་བཟང་ལུང་ཆེན་གྱི་སྒྲུབ་སྐོར།
བ་སྔགས་ལ་རང་དབང་ཐོབ། གསང་བ་འདུས་པའི་སྐུ་ལ་གསོལ་བ་འདེབས། ལྷ་
དབང་ཡོངས་ལ་ཕ་རྒྱུད་ལུང་སྡེ་འཆད།
དག་པ་ཀུན་གསལ་སྐུ་ལ་གསོལ་བ་འདེབས།
ཟབ་མོ་མ་རྒྱུད་སྔགས་ཀྱི་བདག་ཉིད་མཛད། མི་ལུས་བསམ་ལེགས་སྐུ་ལ་གསོལ་བ་
འདེབས། འོད་སྣང་འབར་བའི་དབུས་ནས་ཀུན་བཟང་གཟིགས། འོད་གསལ་བྷར་
བའི་སྐུ་ལ་གསོལ་བ་འདེབས། རིག་གསལ་འདུ་མ་བྱས་ཀྱི་ངང་ལ་གནས། འོད་སྣང་
རྒྱལ་པོའི་སྐུ་ལ་གསོལ་བ་འདེབས། སྒྲ་ཚད་ལུང་རིག་ཀུན་མཁྱེན་པཎྚི་ཏ། གསེར་
ཐོག་ལྕེ་འབྱམ་སྐུ་ལ་གསོལ་བ་འདེབས། རྒྱ་ནག་མཐིལ་དུ་བོན་གྱི་འཁོར་ལོ་བསྐོར།
ལེགས་ཐང་རྨང་པོའི་སྐུ་ལ་གསོལ་བ་འདེབས། ཀུན་བཟང་མཉམ་ཉིད་རྒྱུད་ཀྱི་སྨིན་
གྲོལ་མཛད། སྟོང་རྒྱུང་མཐུ་ཆེན་སྐུ་ལ་གསོལ་བ་འདེབས། ལྔ་བརྒྱ་འགྲོ་བ་མ་ལུས་
འདྲེན་པའི་དཔལ། ཁོད་སྤུངས་དྲན་པའི་སྐུ་ལ་གསོལ་བ་འདེབས། ཧོས་རིའི་མགུལ་
དུ་ཀུན་བཟང་ལྷ་ཞལ་གཟིགས། གྱེར་ཆེན་ཟླ་མེད་སྐུ་ལ་གསོལ་བ་འདེབས། སྐལ་
ལྡན་དོན་དུ་གསང་བའི་བཀའ་རྒྱ་བཀྲོལ། བྱ་ར་མ་གསུམ་སྐུ་ལ་གསོལ་བ་འདེབས།
སྟག་ཚང་རྩེ་ནས་གསང་གཏེར་དངོས་གྲུབ་བསྙེམས། ཟླ་འོད་འབར་གྱི་སྐུ་ལ་གསོལ་
བ་འདེབས། ཟབ་ལམ་བཀའ་རྒྱུད་ལུང་ཆེན་གཏེར་ཕུད་དབང་། ཁྲོ་རྒྱལ་རིན་ཆེན་
སྐུ་ལ་གསོལ་བ་འདེབས། སྤ་གྲོའི་ཟབ་གཏེར་ཡོངས་ཀྱི་བཀའ་བབས་གཤེན། འགར་
ནག་འབུམ་ཆུང་སྐུ་ལ་གསོལ་བ་འདེབས། གཡས་ཀྱི་གདུང་འཛིན་སྟོང་ཉིད་དགོངས་
ཉམས་རྫོགས། གྲོལ་བ་གཤེན་རྒྱལ་སྐུ་ལ་གསོལ་བ་འདེབས། ཁྱེའུ་ཆུང་མཆོག་སྤྲུལ་
འདུལ་རྒྱུད་བསྟན་པ་འཛིན། ཤེས་རབ་འོད་ཟེར་སྐུ་ལ་གསོལ་བ་འདེབས། ཟབ་དོན་
མེ་ངག་སྙིང་པོ་ཐུགས་ལ་མངའ། དམ་པ་ཞུ་སྒོམ་སྐུ་ལ་གསོལ་བ་འདེབས། མཐའ་
བྲལ་ངོ་བོའི་སྟེང་ནས་དགོངས་ཉམས་སྐྱོངས། དམ་པ་ཁྱུང་སྒོམ་སྐུ་ལ་གསོལ་བ་
འདེབས། སྤྲོས་བྲལ་ལྟ་བའི་བོན་ལ་ཐུགས་ཉིད་འབྱོངས། དམ་པ་སེ་སྒོམ་སྐུ་ལ་
3

གསུང་རབ་སྒོ་མཛོད་རིན་པོ་ཆེའི་གླེགས་བམ།
126
གསོལ་བ་འདེབས། ཉམས་མྱོངས་དགོངས་པའི་དྲོད་ཚད་མཐའ་བྲལ་ཕྱིན། སངས་
རྒྱས་སྒོམ་ཐུང་སྐུ་ལ་གསོལ་བ་འདེབས། རིག་སྟོང་འོད་གསལ་དོན་ལ་འདུ་འབྲལ་
མེད། རུ་སྒོམ་འབར་བའི་སྐུ་ལ་གསོལ་བ་འདེབས། སྐད་ཅིག་གཅེར་མཐོང་ངང་ལ་
སྐུ་གསུམ་རྫོགས། ལེ་པ་སྒོམ་མཆོག་སྐུ་ལ་གསོལ་བ་འདེབས། དྲི་བྲལ་ལྟ་བའི་རྒྱལ་པོ་
རང་དབང་ཐོབ། སྒོ་གསུམ་སྒོམ་བདག་སྐུ་ལ་གསོལ་བ་འདེབས། གསལ་སྟོང་ཟུང་
འཇུག་ཐིག་ལེ་ཉག་གཅིག་རྟོགས། གསལ་སྒོམ་རིང་མོའི་སྐུ་ལ་གསོལ་བ་འདེབས།
སྔགས་སེམས་བསྟན་པ་བོན་གྱི་སྲོག་ཤིང་འཛིན། ཁྲོ་ཐུང་སྒོམ་རྩེའི་སྐུ་ལ་གསོལ་བ་
འདེབས། བྱང་སེམས་ཐེག་ཆེན་བོན་ལ་དྲོད་ཚད་བསྙེམས། སངས་རྒྱས་ཞུ་ཆེན་སྐུ་ལ་
གསོལ་བ་འདེབས། རླུང་སེམས་ཐིག་ལེའི་ངོ་བོ་ལྷ་སྐུར་གྲོལ། རྟོགས་ལྡན་ཆེན་པོའི་
སྐུ་ལ་གསོལ་བ་འདེབས། མ་ངག་ཅོག་བཞག་ལུང་དོན་ལྡེང་དང་ལྡན། ལྷུན་གྲུབ་
རྒྱལ་མཚན་སྐུ་ལ་གསོལ་བ་འདེབས། སེམས་ཉིད་བདག་ཞལ་སྟོན་པའི་བཀའ་དྲིན་
ཅན། རྒྱལ་མཚན་འབུམ་གྱི་སྐུ་ལ་གསོལ་བ་འདེབས། སྐལ་ལྡན་སྨིན་གྲོལ་བཀོད་པའི་
དགོངས་ཉམས་ཅན། རྒྱལ་མཚན་དར་གྱི་སྐུ་ལ་གསོལ་བ་འདེབས། སྒོམ་ལམ་དབང་
བཞི་རྫོགས་པའི་རིག་གཏེར་འཛིན། མཚན་ལྡན་བྲག་ཕུག་པ་ལ་གསོལ་བ་འདེབས།
སྔགས་སེམས་རྟུལ་ཤུགས་འཆང་བའི་དྲག་རྩལ་ཅན། གྲགས་པ་རྒྱལ་མཚན་སྐུ་ལ་
གསོལ་བ་འདེབས། བསླབ་གསུམ་བཅུད་གཏེར་འཁྲིག་པའི་ཁྱོན་ཡངས་ཅན། ཡེ་
ཤེས་བཟང་པོའི་སྐུ་ལ་གསོལ་བ་འདེབས། ཡེ་ཤེས་མཁའ་འགྲོའི་གསང་ཚིག་སྙན་
དབང་བརྒྱུད། ཁྲི་སྐྱོང་རྣམ་རྒྱལ་སྐུ་ལ་གསོལ་བ་འདེབས། ལུང་ཆེན་བཀའ་རྒྱུད་
བསྟན་པ་ཕྱོགས་བཅུར་སྤེལ། གཡུང་དྲུང་རིན་ཆེན་སྐུ་ལ་གསོལ་བ་འདེབས། ཀུན་
བཟང་བོན་སྐོར་མ་ངག་ཐུགས་ཉམས་བཞེད། ནམ་མཁའ་རྒྱལ་མཚན་སྐུ་ལ་གསོལ་
བ་འདེབས། དབང་ཆེན་བཞི་རྫོགས་དཔའ་བོ་ཆེན་པོའི་སྐུ། ནམ་མཁའ་ཚུལ་ཁྲིམས་
4

རྒྱུད་སྡེ།
ཀུན་བཟང་ལུང་ཆེན་གྱི་སྒྲུབ་སྐོར།
སྐུ་ལ་གསོལ་བ་འདེབས། སྤྱི་སྤུངས་དབང་ཆེན་ལུང་དོན་མཐའ་རུ་ཕྱིན། བསྟན་པ་
གྲགས་དབང་སྐུ་ལ་གསོལ་བ་འདེབས།
ཕྱི་ནང་གསང་གསུམ་རྒྱུད་ལུང་མེ་ངག་སྤེལ།
རྣམ་རྒྱལ་གྲགས་པའི་སྐུ་ལ་གསོལ་འདེབས། ལུང་ཆེན་བོན་དབྱིངས་རྒྱ་མཚོས་གཞན་
རྒྱུད་འཁྲོལ། ནམ་མཁའ་རྒྱལ་མཚན་སྐུ་ལ་གསོལ་འདེབས། སངས་རྒྱས་བདག་
ཞལ་སྟོན་པའི་བཀའ་དྲིན་ཅན། རྩ་བའི་བླ་མའི་སྐུ་ལ་གསོལ་བ་འདེབས། གསོལ་
བ་འདེབས་པའི་རྗེས་འཇུག་བུ་རྣམས་ལ། གསང་གཞི་རང་ངོ་འཕྲོད་པར་བྱིན་གྱིས་
རློབས། གཅེར་མཐོང་ངང་ལ་གནས་པར་བྱིན་གྱིས་རློབས། བློ་བྲལ་རྗེན་པ་རྟོགས་
པར་བྱིན་གྱིས་རློབས། སྣང་ཉམས་འོད་སྟོང་འབར་བར་བྱིན་གྱིས་རློབས། སྟོང་
ཉམས་དབྱིངས་རིག་འདྲེས་པར་བྱིན་གྱིས་རློབས། སྐུ་གསུམ་ཚེ་འདིར་མངོན་གྱུར་
བྱིན་གྱིས་རློབས།
༧ དེ་ནས་ཏིང་འཛིན་བསྒོམས་པ་འདི། བདག་ཉིད་ཡི་དམ་གྱི་ལྷ་གཤེན་ལྷ་འོད་
དཀར་དུ་གསལ་བའི་ཐུགས་ཁ་ནས། ཡིག་གེ་རམ་དམར་པོ་བྱི་རུ་བཅག་པའི་འཕྲོ་
འདྲ་བ་གཅིག་མཁའ་ལ་ཐོན་ཏེ། དེ་ལ་རམ་རམ་ཨ་རམ་ཕཊཿ ཅེས་བརྗོད་པས། ཡེ་
ཤེས་ཀྱི་མེ་ལྕེ་དམར་པོས་སྟོང་གསུམ་འཇིག་རྟེན་གྱི་ཁམས་ཐམས་ཅད་དུས་གཅིག་
ཏུ་བསྲེག་པར་བསྒོམས། དེ་ནས་ཡང་བདག་གི་ཐུགས་ཁ་ནས། ཡེ་ཤེས་ཡང་ལྗང་
ཁུ་ལྷོ་བུར་འཐིལ་པ་འདྲ་བ་གཅིག་མཁའ་ལ་ཐོན་ཏེ། ཡང་ཡང་ཨ་ཡང་ཕཊཿ ཅེས་
བརྗོད་པས། ཡེ་ཤེས་ཀྱི་ཆུ་བོ་རབ་འབྱམས་རླུང་འཚུབ་འཐོར་བྱེད་ཀྱི་རྒྱལ་པོ་མཁའ་
ལ་ཐོན་ཏེ། གོང་དུ་བསྲེག་པའི་ཐལ་བ་ཐམས་ཅད་གཏོར་ཞིང་སྤུར་བར་བསྒོམས།
དེ་ནས་ཡང་བདག་གི་ཐུགས་ཁ་ནས། ཡི་གེ་མང་སྔོན་པོ་མུ་མེན་བཅག་པ་འདྲ་བ་
གཅིག་མཁའ་ལ་ཐོན་ཏེ། མང་མང་ཨ་མང་ཕཊཿ ཅེས་བརྗོད་པས། ཡེ་ཤེས་ཀྱི་རླུང་
འཚུབ་འཐོར་བྱེད་ཀྱི་རྒྱལ་པོ་མཁའ་ལ་ཐོན་ཏེ། གོང་དུ་བསྲེག་པའི་ཐལ་བ་ཐམས་
5

གསུང་རབ་སྒོ་མཛོད་རིན་པོ་ཆེའི་གླེགས་བམ།
126
ཅད་གཏོར་ཞིང་སྤུར་བར་བསྒོམས། དེ་ཡང་སྟོང་གསུམ་གྱི་སྟོང་འཇིག་རྟེན་གྱི་ཁམས་
ཐམས་ཅད་སྤྱི་མཐུན་ལས་ལ་གྲུབ་པ། བདག་དང་གཞན་ལ་སོགས་པ་ཐམས་ཅད་
བསྐལ་པ་ཆེན་པོ་གསུམ་གྱིས་རབ་ཏུ་སྦྱངས་པས།
གཟུང་འཛིན་སྤྲོས་པའི་མཐའ་
ཐམས་ཅད་དང་བྲལ་ཏེ། སྟོང་པ་ཆེན་པོའི་རང་བཞིན་དུ་ལྷུན་གྱིས་གྲུབ་པའོ། །དེ་
ནས་ཀུན་དུ་སྣང་གི་ཏིང་འཛིན་ནི། བོན་ཉིད་སྟོང་ཞིང་བདག་མེད་པའི་དོན་གོང་
མ་ལྟར། གསལ་བ་དེ་མ་རིག་མ་རྟོགས་པའི་སེམས་ཅན་རྣམས་ལ་ཁྱབ་པའི་ཐུགས་
རྗེས། དཔེར་ན་བུ་གཅིག་པ་ལ་མས་བྱམས་ཤིང་གདུང་བ་ལྟར་བསྒོམ། དེ་ཡང་སྙིང་
རྗེའི་གནས་སུ་དམིགས་པའི་སེམས་ཅན་ཐམས་ཅད་ལ། བྱམས་པ་དང་། དགའ་བ་
དང༌་། བཏང་སྙོམས་ཆེན་པོ་བསྒོམ་པར་བྱའོ། །དེ་ནས་རྒྱུའི་ཏིང་འཛིན་ནི། དབྱིངས་
ཉིད་ལྷུན་གྱིས་གྲུབ་པ་ནམ་མཁའ་ལྟ་བུའི་ངང་ལ། ཨ་ཞེས་བྱ་བའི་སྒྲ་བྱུང་པས། རང་
གི་སེམས་ཉིད་ཨ་དཀར་པོ་རྒྱ་སྐར་ཤར་བ་འདྲ་བ་ཅིག་ཏུ་བསམ། དེ་ལ་ཨཱ་ཨ་དཀར་
ས་ལེ་འོད་ཅེས་བརྗོད་པས། ཉི་མ་ལས་ཟེར་སྤྲོས་པ་ལྟར། སྟོང་གསུམ་འཇིག་རྟེན་
གྱི་ཁམས་ཐམས་ཅད་དུ། ཨ་ལས་འོད་ཟེར་ཡེ་ཤེས་ཀྱི་འོད་ཟེར་དཀར་པོ་འཕྲོས་པས།
འགྲོ་བ་སེམས་ཅན་གྱི་དོན་སྨིན་པར་བྱས་ནས། ཨཱ་ཨ་དཀར་ས་ལེ་འོད་འདུ་ཞེས་
བརྗོད་པས། ཡེ་ཤེས་ཀྱིས་འོད་ཟེར་དེ་དག་ཐམས་ཅད་ཉི་མ་ལ་ཟེར་འདུས་པ་ལྟར།
སླར་ཡི་གེ་ཨ་ལ་ཐིམ་པར་བསམ། ཨཱ་ཨ་དཀར་ཨ་ཅེས་བརྗོད་པས། ལོངས་སྤྱོད་
རྫོགས་པའི་སྐུ་གཤེན་ལྷ་འོད་དཀར། སྐུ་ལ་མདུན་རྒྱབ་མི་མངའ་བ། ཞལ་ཕྱོགས་
བཅུར་ཡོངས་སུ་གཟིགས་པར་བསྐྱེད། ལྷ་དེ་ལྟར་གསལ་བའི་ཐུགས་ཁ་ནས། ཡི་གེ་
ཡཿལྗང་ཀུ་ཅིག་ལ། ཨ་ཡཾ་ཨ་ཡཾ་ཅེས་བརྗོད་པས། ནམ་མཁའ་སྟོང་པའི་སྟེང་དུ་རླུང་
གི་དཀྱིལ་འཁོར་འབྱམས་ཡས་མུ་མེད་པ་ཅིག་ཏུ་བསྒོམས། ཡང་བདག་གི་ཐུགས་
ཁ་ནས་ཡིག་གེ་རམ་དམར་པོ་ཅིག་ལ། ཨ་རཾ་ཨ་རཾ་ཅེས་བརྗོད་པས། རླུང་གི་དཀྱིལ་
6

རྒྱུད་སྡེ།
ཀུན་བཟང་ལུང་ཆེན་གྱི་སྒྲུབ་སྐོར།
འཁོར་སྟེང་དུ་མེའི་དཀྱིལ་འཁོར་ཆེན་པོ་ཅིག་ཏུ་གསལ་བར་བསྒོམས། ཡང་བདག་གི་
ཐུགས་ཁ་ནས་ཡི་གེ་མཾ་མཐིང་ཁ་ཅིག་ལ། ཨ་མཾ་ཨ་མཾ་ཞེས་བརྗོད་པས། མེའི་དཀྱིལ་
འཁོར་སྟེང་དུ་ཆུའི་དཀྱིལ་འཁོར་ཆེན་པོ་ཅིག་ཏུ་གསལ་བར་བསྒོམ། ཡང་བདག་གི་
ཐུགས་ཁ་ནས་ཡི་གེ་ཁཾ་སེར་པོ་ཅིག་ལ། ཨ་ཁཾ་ཨ་ཁཾ་ཅེས་བརྗོད་པས། ཆུའི་དཀྱིལ་
ཡང་བདག་
འཁོར་གྱི་སྟེང་དུ་སའི་དཀྱིལ་འཁོར་ཆེན་པོ་ཅིག་ཏུ་གསལ་བར་བསྒོམ།
གི་ཐུགས་ཁ་ནས་ཡི་གེ་རང་སྣ་ཚོགས་པ་ཅིག་ལ། ཨ་རང་ཨ་རང་ཅེས་བརྗོད་པས།
སའི་དཀྱིལ་འཁོར་གྱི་སྟེང་དུ་རིན་པོ་ཆེའི་རི་རབ་ཕྱོགས་བཞིར་འབར་བ་ཅིག་ཏུ་
བསྒོམས། ཡང་བདག་གི་ཐུགས་ཁ་ནས་ཡི་གེ་བྃ་རིན་པོ་ཆེའི་མདོག་དང་ལྡན་པ་ཅིག་
ལ། ཨ་ ྃ་ཨ་བྃ་ཅེས་བརྗོད་པས། རི་རབ་ཀྱི་སྟེང་དུ་རིན་པོ་ཆེའི་གཞལ་ཡས་ཁང་
རྒྱན་ཐམས་ཅད་ཀྱིས་སྤྲས་པ། ཕྱི་དང་ནང་མེད་པར་གསལ་བ། ཡངས་དོག་མེད་
པར་ལྷུན་གྱིས་གྲུབ་པ་གཅིག་ཏུ་བསྒོམས། གཞལ་ཡས་ཁང་གི་ནང་དུ་གོང་གི་དཀྱིལ་
འཁོར་ཆེན་པོ་གསལ་བར་བསྐྱེད་དོ། །དབུས་ཀྱི་ལྟེ་བ་ཟླ་གམ་དཀར་པོའི་སྟེང་དུ། ཡི་
གེ་ཨ་དཀར་པོ་གཅིག་བདག་གི་ཐུགས་ཁ་ནས་ཆད་པ་ལས། ཨཱ་ཨ་དཀར་ས་ལེ་འོད་
ཨ་ཅེས་བརྗོད་པས། ཀུན་དུ་བཟང་པོ་གཤེན་ལྷ་འོད་དཀར་སྐུ་མདོག་དཀར་པོ་ཞལ་
ཅིག་ཕྱག་གཉིས་པ། ཞི་བའི་སྐུ་ལ་མཛེས་པའི་རྒྱན་དང་ལྡན་པ། དབུ་རྒྱན་དང་
མགུར་ཆུ་དང་། སྙན་ཆ་དང་། ཕྱག་གདུབ་དང་། ཞབས་གདུབ་དང་། དོ་ཤལ་སེ་
མོ་དོ་དང་། སྟོད་གཡོགས་དང་སྨད་ཤམ་ལ་སོགས་པའི་བརྒྱན་པ། གཡས་ན་མི་ནུབ་
པའི་རྒྱལ་མཚན་བསྣམས་པ། གཡོན་པས་རྫུ་འཕྲུལ་གྱི་ཞགས་པ་བསྣམས་པ་ཅི་
སྒོམས། ཟླ་གམ་དམར་པོའི་སྟེང་དུ་ཡི་གེ་མ་དམར་མོ་ཅིག་བདག་གི་ཐུགས་ཁ་ནས་
ཆད་པ་ལས། མ་མ་མུ་ཡེ་མ་ཅེས་བརྗོད་པས། ཀུན་ཏུ་བཟང་མོ་གསལ་བྱེད་མདངས་
ལྡན་མ། སྐུ་མདོག་དཀར་ལྗང་གཡས་ན་ནམ་མཁའ་འོད་ཀྱི་འཁོར་ལོ་བསྣམས་པ།
7

གསུང་རབ་སྒོ་མཛོད་རིན་པོ་ཆེའི་